ครม.เห็นชอบมาตรการภาษีจูงใจการลงทุนในอสังหาฯ ผ่านกอง REIT
ครม.เห็นชอบมาตรการภาษีจูงใจการลงทุนในอสังหาฯ ผ่านกอง REIT
27 ต.ค. 2558

พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี(ครม.) เห็นชอบร่าง พ.ร.ฎ.ออกตามความในประมวลรัษฎากรว่าด้วยการยกเว้นรัษฎากร ซึ่งเป็นการยกเว้นภาษีมูลค่าเพิ่ม ภาษีธุรกิจเฉพาะ และอากรแสตมป์ให้กับกองทุนรวมอสังหาริมทรัพย์ กอง 1 ไปเป็นกองทรัสต์ และการยกเว้นภาษีเงินได้ของผู้ถือหน่วยลงทุนในกองทุนรวมอสังหาริมทรัพย์ กอง 1 ที่เปลี่ยนไปเป็นกองทรัสต์ด้วย
เนื่องจากในอดีตมีแต่กฎหมายเกี่ยวกับหลักทรัพย์และตลาดหลักทรัพย์เมื่อปี 2535 ยังไม่มีกฎหมายเกี่ยวกับทรัสต์เพื่อธุรกรรมในตลาดทุน จนกระทั่งปี 2550 จึงมี พ.ร.บ.ทรัสต์เพื่อธุรกรรมในตลาดทุน ออกมาบังคับใช้ ดังนั้นการลงทุนในอสังหาริมทรัพย์ ทางสถาบันการเงินจะเปิดเป็นกองทุนรวมอสังหาริมทรัพย์(กอง 1) เวลาที่จะมีการซื้อขายหรือนำเงินไปพัฒนาอสังหาริมทรัพย์อื่นก็ไม่สามารถดำเนินการได้เลย เพราะตั้งแต่วันที่ 31 ธ.ค.2556 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีข้อห้ามในการเพิ่มทุน กู้ยืม
นอกจากนี้ กรมที่ดินยังได้กำหนดมาตรการทางภาษีและค่าธรรมเนียมเพื่อจูงใจการลงทุนอสังหาริมทรัพย์ผ่านกองทรัสต์เพื่อการลงทุนในอสังหาริมทรัพย์ ด้วยการยกเว้นภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับการโอนทรัพย์สินจากกองทุนรวมอสังหาริมทรัพย์ไปเป็นกองทรัสต์ และยกเว้นภาษีเงินได้ขอผู้ถือหน่วยลงทุน
ตลอดจนลดค่าจดทะเบียนจาก 2% เหลือ 0.01% แต่ราคาประเมินทุนทรัพย์ต้องไม่เกิน 1 แสนบาท และลดค่าจำนองจาก 1% แต่ราคาไม่เกิน 2 แสนบาท เหลือ 0.01% แต่ราคาไม่เกิน 1 แสนบาท